TARYBOS IŠVADOS

2022 m. gegužės 24 d.

dėl labai patogeniško paukščių gripo (LPPG): strateginis požiūris į vakcinacijos, kaip papildomos prevencijos ir kontrolės priemonės, rengimą

(2022/C 245/03)

EUROPOS SĄJUNGOS TARYBA

(1) PABRĖŽIA, kad labai patogeniškas paukščių gripas (LPPG) yra tarpvalstybinė gyvūnų liga, galinti labai greitai plisti nepaisant nacionalinių sienų, sukelianti sunkių socialinių ir ekonominių pasekmių, trukdanti žemės ūkiui ir trikdanti prekybą;

(2) PRIMENA, kad dėl kai kurių LPPG padermių zoonozės pajėgumo jis taip pat gali kelti pavojų žmonių sveikatai;

(3) su dideliu susirūpinimu PAŽYMI, kad per pastaruosius dvejus metus Europos Sąjungos teritorijoje kilo trys dideli epidemijos sezonai, o dabartinė LPPG epizootija yra didžiausia pastarojo meto istorijoje;

(4) PRIMENA 2019 m. Tarybos išvadas (1), kuriose tvirtai pabrėžiamas pagrindinis biologinio saugumo vaidmuo ir bendrai tvirtinama, kad turėtų būti dedamos visos pastangos siekiant užkirsti kelią tarpvalstybinių gyvūnų ligų patekimui į ES teritoriją ar išplitimui joje, kad būtų kuo labiau sumažinti jų padariniai;

(5) PAŽYMI, kad, be griežtų biologinio saugumo priemonių taikymo, vakcinacija galėtų papildyti esamas LPPG prevencijos ir kontrolės priemones ir galėtų padėti sumažinti tolesnio viruso plitimo naminių paukščių populiacijoje riziką ir taip padėti taip pat sumažinti poveikį žmonėms;

(6) Be to, MANO, kad vakcinacija galiausiai taip pat galėtų padėti sumažinti didelio sveikų paukščių skaičiaus prevencinį skerdimą siekiant kontroliuoti LPPG epizootiją – tai kelia vis didesnį susirūpinimą visuomenei ir yra sunkiai pritaikoma siekiant sukurti tvarią Europos maisto sistemą, kurią Taryba patvirtino savo išvadose dėl strategijos „Nuo ūkio iki stalo“ (2);

(7) PRIMENA, kad pagal Pasaulio gyvūnų sveikatos organizacijos (OIE) tarptautinius standartus ir ES teisės aktus jau galima skiepyti nuo LPPG, tačiau dėl įvairių priežasčių tokia vakcinacija nėra plačiai taikoma. Tos priežastys visų pirma yra ne tik veiksmingų ir saugių vakcinų, patvirtintų ES nuo LPPG, trūkumas, bet ir tai, kad vakcinacija galėtų būti kliūtis naminių paukščių ir paukštienos produktų eksportui, nes kai kuriose trečiosiose šalyse ribojamas vakcinuotų gyvūnų ir jų produktų importas. Be to, taip pat reikia papildomų mokslinių žinių, įskaitant atnaujintus rizikos vertinimus.

Atsižvelgdama į tai, kas išdėstyta pirmiau,

(8) dar KARTĄ PATVIRTINA, kad biologinis saugumas ir priežiūra tebėra svarbūs kovos su LPPG kertiniai akmenys, tačiau MANO, kad vakcinacija galėtų tapti svarbia papildoma priemone;

(9) PRIMYGTINAI RAGINA Europos Komisiją ir valstybes nares dėti daugiau pastangų siekiant parengti vakcinacijos strategijas, skirtas LPPG prevencijai ir kontrolei, daugiausia dėmesio skiriant sritims, rūšims ir ūkininkavimo praktikai, kurioms kyla rizika; PAŽYMI, kad tam tikslui pasiekti reikia dėti bendras pastangas keliose srityse, tačiau YRA TVIRTAI ĮSITIKINUSI, kad už tokias pastangas būtų tinkamai atlyginta;

(10) RAGINA toliau kurti veiksmingas ir saugias įvairių rūšių naminių paukščių vakcinas, kurios suteikia pakankamą imunitetą plintančių LPPG viruso padermių atžvilgiu, ir suteikti leidimą jas naudoti. Tokias vakcinas turėtų būti lengva administruoti ir jos turėtų būti suderinamos su ūkininkavimo veikla ES. Bet kuriuo atveju turėtų būti įmanoma užkrėstus gyvūnus atskirti nuo vakcinuotų gyvūnų. PRAŠO Komisijos ir valstybių narių bendradarbiauti su farmacijos pramone, kad būtų pasiektas šis tikslas;

(11) PABRĖŽIA, kad svarbu stebėti plintančių viruso padermių raidą ir bet kokius vakcinų veiksmingumo pokyčius bet kokių naujų viruso padermių atžvilgiu;

(12) MANO, kad labai svarbu nustatyti ir pašalinti rizikos vertinimų spragas, siekiant padėti kompetentingoms institucijoms rengti vakcinacijos strategijas priklausomai nuo to, kas aktualu, todėl PALANKIAI VERTINA Komisijos ketinimą įgalioti Europos maisto saugos tarnybą atnaujinti savo nuomonę dėl vakcinacijos nuo LPPG (3). Be to, PRAŠO Komisijos ir valstybių narių skatinti ir remti modeliavimo priemonių kūrimą siekiant įvertinti vakcinacijos poveikį viruso plitimui ir optimizuoti vakcinacijos strategijas.

(13) PRAŠO Komisijos nustatyti taisykles dėl tinkamos ir patikimos specialiai pritaikytos priežiūros, kuri būtų vykdoma kartu su vakcinacija nuo LPPG, siekiant įrodyti LPPG neužkrėstos teritorijos statusą, atsižvelgiant į susijusias išlaidas;

(14) RAGINA Komisiją ir valstybes nares atlikti tyrimus siekiant įvertinti vakcinacijos sąnaudas ir naudą atitinkamai ES ir vietos lygmeniu;

(15) RAGINA valstybes nares parengti rizika grindžiamas strategijas ir sprendimus, tinkamus jų vietos gamybos tipams ir aplinkybėms;

(16) RAGINA valstybes nares atitinkamai atlikti vakcinacijos tyrimus ir dalytis jų rezultatais vykdant mokslinį bendradarbiavimą, laikantis atitinkamos teisinės sistemos, kartu imantis tinkamų prevencinių priemonių gyvūnų ir žmonių sveikatai apsaugoti, nes šie tyrimai yra labai svarbūs siekiant surinkti mokslinių žinių ir padėti apibrėžti vakcinacijos strategijas;

(17) PRAŠO Komisijos išnagrinėti galimybes sukurti blokų pirkimo arba vakcinų banko mechanizmus, kad būtų užtikrintas patikimas ir reaktyvus vakcinų tiekimas;

(18) RAGINA visus susijusius subjektus aktyviai bendrauti su suinteresuotaisiais subjektais siekiant didinti informuotumą apie vakcinacijos svarbą ir numatomą jos poveikį;

(19) RAGINA dėti bendras pastangas siekiant didinti vakcinacijos nuo LPPG principo priimtinumą tarptautinėje prekyboje. Šiuo tikslu PRAŠO Komisijos ir valstybių narių: — kartu palaikyti dialogą su ES prekybos partneriais; — skatinti diskusijas OIE pasauliniu ir regioniniu lygmenimis, siekiant toliau plėtoti tarptautinius standartus, kad būtų sudarytos palankesnės sąlygos saugiai prekybai, taip pat remiantis regionalizavimo ir skirstymo į regionus koncepcijomis. Kad būtų pasiekti šie tikslai, RAGINA Komisiją ir valstybes nares skubiai parengti veiklos veiksmų planą, kuriuo būtų remiami tie dialogai ir diskusijos.

(1) Tarybos išvados dėl vieningu požiūriu grindžiamos bendros biologinio saugumo koncepcijos siekiant apsaugoti gyvūnų sveikatą ES, priimtos 2019 m. birželio 18 d. (dok. 10368/1/19 REV 1).

(2) 2020 m. spalio 19 d. Tarybos išvados dėl strategijos „Nuo ūkio iki stalo“ (12099/20).

(3) EMST leidinys (2007) 489. Mokslinė nuomonė dėl naminių ir kitų nelaisvėje laikomų paukščių vakcinacijos nuo paukščių gripo H5 ir H7 potipių viruso (Vaccination against avian influenza of H5 and H7 subtypes in domestic poultry and captive birds). EFSA-Q-2006-309, priimta 2007 m. gegužės 11 d.